Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2020/C 94/05)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O ODOBRITVI STANDARDNE SPREMEMBE

„Vinsobres“

Referenčna številka: PDO-FR-A0690-AM02

Datum obvestila: 8. januar 2020

OPIS ODOBRENIH SPREMEMB IN RAZLOGI ZANJE

1. Razmejeno območje parcel

V točki 2 oddelka IV specifikacije proizvoda o območjih, na katerih se izvajajo različni postopki, je dodan datum 19. junij 2019. Namen te spremembe je dodati datum, ko je pristojni nacionalni organ odobril spremembo razmejenega območja parcel znotraj geografskega območja proizvodnje. Razmejitev parcel znotraj geografskega območja proizvodnje zajema opredelitev parcel, primernih za proizvodnjo zadevne kontrolirane označbe.

Ta sprememba ne vpliva na enotni dokument.

2. Trsni izbor

Pravila o deležih na vinogradniškem gospodarstvu za rdeče sorte vinske trte se ne uporabljajo za izvajalce, ki proizvajajo grozdje, a ga ne predelajo v vino, in ki na razmejenem območju parcel obdelujejo skupno površino, zasajeno s kontrolirano označbo porekla „Vinsobres“, ki je manjša od 1,5 hektarja.

Ta sprememba specifikacije proizvoda ne vpliva na enotni dokument.

3. Namakanje

Namakanje je dovoljeno v skladu z nacionalnim pravilom, ki ga določa člen D. 645-5 zakonika o kmetijstvu in morskem ribištvu. Ta točka je v specifikaciji proizvoda določena v oddelku VI o obdelovanju vinograda.

Črtana je prepoved uporabe fiksnih namakalnih naprav, nameščenih znotraj parcel.

Če je namakanje dovoljeno, je največja povprečna obremenitev na parcelo za parcele, ki se namakajo, določena na 5 000 kilogramov na hektar namesto 7 000 kg/ha, da se ne bi povečal donos vina.

Te spremembe specifikacije proizvoda ne vplivajo na enotni dokument.

4. Začetek uporabe pridelka mladih trt

Datum začetka uporabe pridelka mladih trt je namesto na sedmo leto premaknjen naprej na tretje leto, ki sledi letu zasaditve (drugo leto namesto šesto leto za cepljene vinske trte), da se omogočita nova zasaditev in hitrejša obnova vinograda.

Ta sprememba specifikacije proizvoda ne vpliva na enotni dokument.

5. Povezava z geografskim območjem

Povezava z geografskim območjem je bila dopolnjena z navedbo obveznega obdobja zorenja za vina. V odstavek o vzročnih medsebojnih povezavah je bil dodan naslednji stavek: „Značilnosti teh koncentriranih vin se okrepijo in utrdijo z zorenjem, ki traja najmanj do 15. marca leta, ki sledi letu trgatve.“

Za pojasnitev te točke je bil enotni dokument dopolnjen v točki „Povezava z geografskim območjem“.

6. Datum dajanja vina v promet

Črtan je datum 1. december leta trgatve, od katerega se lahko vino daje v promet med odobrenimi skladišči ali trgovci iz točke IX specifikacije proizvoda, ki se nanaša na postopke predelave, obdelave, zorenja, pakiranja in shranjevanja vina.

Zaradi črtanja te omejitve se lahko vino med različnimi kategorijami izvajalcev na geografskem območju in območju v neposredni bližini daje v promet pred dajanjem na trg.

Ta sprememba specifikacije proizvoda ne vpliva na enotni dokument.

ENOTNI DOKUMENT

1. Ime proizvoda

Vinsobres

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vin

Zaščitena označba porekla „Vinsobres“ se uporablja le za mirna rdeča vina. Vina so pridelana zlasti iz sort grenache N, mourvèdre N in syrah N.

So koncentrirana in imajo zelo intenziven vonj. Pri mladem vinu se v vonju zaznajo sadne note (po svežem sadju), ki se razvijejo v dišeče vonjave po vkuhanem sadju, žganju, začimbah (poper) in dišavah.

Vina so v ustih posebej dobro uravnotežena. So strukturirana in imajo polno telo s svilnatimi in elegantnimi tanini. Zaradi sadnih arom imajo zelo dolgo obstojno aromo. Značilnosti teh koncentriranih vin se okrepijo in utrdijo z zorenjem, ki traja najmanj do 15. marca leta, ki sledi letu trgatve. Z zorenjem se razvijejo note po vanilji, praženem in prekajenem.

Ta vina so poudarjeno rdeče barve ter imajo bogat in kompleksen vonj. So uravnotežena, skladna in primerna za staranje.

Vina imajo naslednje analitske lastnosti:

— vsebujejo največ 0,4 grama jabolčne kisline na liter; spremenjena intenzivnost barve je najmanj 8; kazalnik skupnih polifenolov je najmanj 52;

— pri vinih z največ 14-odstotnim volumenskim deležem naravnega alkohola je najvišja vsebnost fermentirnih sladkorjev 3 g/l;

— pri vinih z volumenskim deležem naravnega alkohola, manjšim od 14 %, je najvišja vsebnost fermentirnih sladkorjev 4 g/l.

Druga analitična merila so v skladu s predpisi Unije.

Splošne analitske lastnosti Največji delež skupnega alkohola (v vol. %) 14,5 Najmanjši delež dejanskega alkohola (v vol. %) 12,5 Najnižja vsebnost skupnih kislin Najvišja vsebnost hlapnih kislin (v miliekvivalentih na liter) 14,28 Najvišja vsebnost skupnega žveplovega dioksida (v miligramih na liter)

5. Enološki postopki

(a) Osnovni enološki postopki

Posebni enološki postopek

— Prepovedana je vsakršna toplotna obdelava potrganega grozdja nad 40 °C.

— Prepovedana je uporaba lesenih trsk.

Poleg navedenih določb za enološke postopke veljajo obveznosti na ravni Unije ter iz zakonika o kmetijstvu in morskem ribištvu.

Postopek gojenja

Razdalja med trsi

— razdalja med vrstami ne sme biti večja od 2,50 m;

— vsak trs ima na voljo največ 2,50 kvadratnega metra površine. Ta površina se pridobi iz zmnožka razdalje med vrstami in razdalje med trsi;

— razdalja med trsi v isti vrsti mora biti med 0,80 metra in 1,20 metra.

Rez vinske trte

— Trsi se obrezujejo v kratko rez (kotlasto ali kordonsko obliko royat) z največ šestimi rezniki;

— vsak reznik ima največ dve očesi;

— obdobje vzgoje kordonske oblike royat pri vseh tako obrezanih sortah vinske trte je omejeno na dve leti. V tem obdobju je dovoljeno obrezovanje z rezjo guyot, bodisi z rezjo na enojni guyot z največ osmimi očesi na šparon in enim ali dvema reznikoma z največ dvema očesoma bodisi z rezjo na dvojni guyot z največ šestimi očesi na šparon in enim ali dvema reznikoma z največ dvema očesoma.

Namakanje je dovoljeno.

(b) Največji donosi

42 hektolitrov na hektar

6. Razmejeno geografsko območje

Trgatev, vinifikacija, obdelava in zorenje vina potekajo na ozemlju občine Vinsobres v departmaju Drôme.

7. Glavne sorte vinske trte

Grenache N

Syrah N - shiraz

Mourvèdre N - monastrell

8. Opis povezave

Geografsko območje kontrolirane označbe porekla „Vinsobres“ leži v departmaju Drôme v osrčju miocenskega sedimentnega bazena v občini Valréas in koluvialno-aluvialnega bazena reke Eygues, ki je gorski hudournik s sredozemskim rečnim režimom, ki že več milijonov let prinaša grob gruščnat material, odkrušen v Alpah.

Posledično je nastalo gričevnato površje, ki se dviga na več kot 500 metrih nadmorske višine in poteka od severa proti vzhodu in od juga proti zahodu, ob vznožju pa so razporejene terase ali griči z zmernimi, proti jugu obrnjenimi pobočji.

Za lokalno sredozemsko podnebje sta značilni dve deževni obdobji, in sicer prvo jeseni in drugo od marca do maja, ter dve sušni obdobji, in sicer od januarja do februarja in zlasti julija. Povprečna letna temperatura je 12,7 °C. Pomembno vlogo v okolju te regije ima mistral (severnik). Ta veter je sicer suh, vendar naravno omejuje razvoj glivičnih bolezni. K dobri zrelosti grozdja pripomore tudi podnebje, ki je poleti suho. Učinek sušenja, ki ga povzroči mistral, prispeva tudi k zgoščevanju različnih snovi v grozdnih jagodah.

Tla običajno vsebujejo veliko kamenja in so od rdeče do rjave barve, ki jim skupaj z oblikovitostjo pokrajine daje veliko zmogljivost zadrževanja toplote, zaradi česar lahko rastlinstvo dozori nenavadno zgodaj.

Zaloga vode, ki jo v povezavi s podnebjem oskrbuje vrsta tal, spodbuja redno pridelavo zelo izrazitega rdečega vina. Prava uravnoteženost teh dejavnikov tako povzroči, da je pridelek rastline majhen, snovi v grozdju pa so v vseh svojih sestavnih elementih zgoščene (kakovost grozdja).

Homogenost proizvedenih vin in skupna identiteta kažeta značilnosti, povezane z območjem, ki je bilo priznano s priznanjem „občinske“ kontrolirane označbe porekla. Ta je rezultat posebnega medsebojnega vpliva naravnih dejavnikov in dolgoletnega razvoja znanja in spretnosti v skupnosti proizvajalcev te občine.

Vinogradniki lahko učinke nadmorske višine omejijo s svojim znanjem in spretnostmi, ki se kažejo v natančnem izboru parcel za pridelavo grozdja, tako da je izpostavljenost vinske trte čim boljša.

Splet navedenih elementov omogoča, da se lahko kljub letnim spremembam podnebja doseže dobra dozorelost pridelka ter pridelajo močna in koncentrirana vina s srednjim do velikim potencialom za staranje Značilnosti teh koncentriranih vin se okrepijo in utrdijo z zorenjem, ki traja najmanj do 15. marca leta, ki sledi letu trgatve.

Zaradi prave uravnoteženosti vseh teh dejavnikov se pridobivajo rdeča vina poudarjene barve z bogatim in kompleksnim vonjem, ki so uravnotežena, skladna in primerna za staranje.

9. Bistveni dodatni pogoji (pakiranje, označevanje, ostale zahteve)

Označevanje manjše geografske enote

Pravni okvir:

nacionalna zakonodaja

Vrsta dodatnega pogoja:

dodatne določbe o označevanju

Opis pogoja:

Pri označevanju vin s kontrolirano označbo porekla se lahko navede ime manjše geografske enote, če:

— gre za kraj, zaveden v katastru;

— je ta naveden na prijavi pridelka.

Označevanje večje geografske enote

Pravni okvir:

nacionalna zakonodaja

Vrsta dodatnega pogoja:

dodatne določbe o označevanju

Opis pogoja:

Pri označevanju vin z zaščiteno označbo porekla se lahko navede večja geografska enota „Cru des Côtes du Rhône“ ali „Vignobles de la Vallée du Rhône“.

Območje v neposredni bližini

Pravni okvir:

nacionalna zakonodaja

Vrsta dodatnega pogoja:

izjema pri proizvodnji na razmejenem geografskem območju

Opis pogoja:

Območje v neposredni bližini, opredeljeno z izjemo za vinifikacijo, obdelavo in zorenje vina, zajema območje 36 občin v departmaju Drôme in 48 občin v departmaju Var:

— departma Drôme: Aubres, La Baume-de-Transit, Bouchet, Chamaret, Chantemerle-lès-Grignan, Châteauneuf-de-Bordette, Clansayes, Colonzelle, Condorcet, Donzère, La Garde-Adhémar, Les Granges-Gontardes, Grignan, Mérindol-les-Oliviers, Mirabel-aux-Baronnies, Mollans-sur-Ouvèze, Montaulieu, Montbrison-sur-Lez, Montségur-sur-Lauzon, Nyons, Le Pègue, Piégon, Les Pilles, Rochegude, Roche-Saint-Secret-Béconne, Rousset-les-Vignes, Saint-Maurice-sur-Eygues, SaintPantaléon-les-Vignes, Saint-Paul-Trois-Châteaux, Saint-Restitut, Solérieux, Suze-la-Rousse, Taulignan, Tulette, Valaurie in Venterol ter

— departma Vaucluse: Avignon, Beaumes-de-Venise, Bédarrides, Bollène, Buisson, Cairanne, Camaret-sur-Aigues, Caumont-sur-Durance, Châteauneuf-de-Gadagne, Châteauneuf-du-Pape, Courthézon, Faucon, Gigondas, Grillon, Jonquerettes, Jonquières, Lafare, Lagarde-Paréol, Mondragon, Morières-lès-Avignon, Mornas, Orange, Piolenc, Puyméras, Rasteau, Richerenches, Roaix, La Roque-Alric, Sablet, Sainte-Cécile-les-Vignes, Saint-Marcellin-lès-Vaison, Saint-Romain-en-Viennois, Saint-Roman-de-Malegarde, Saint-Saturnin-lès-Avignon, Sarrians, Séguret, Sérignan-du-Comtat, Sorgues, Suzette, Travaillan, Uchaux, Vacqueyras, Vaison-la-Romaine, Valréas, Vedène, Villedieu, Violès in Visan.

Povezava na specifikacijo proizvoda

https://info.agriculture.gouv.fr/gedei/site/bo-agri/document_administratif-dddce4c8-b45c-443d-9853-598c16610d06

(1) UL L 9, 11.1.2019, str. 2.